Πρόταση απόφασης του Συμβουλίου για ένα πολυετές κοινοτικό πρόγραμμα δράσης για την προώθηση της ασφαλούς χρήσης του Internet (98/C 48/08) (Κείμενο που παρουσιάζει ενδιαφέρον για τον ΕΟΧ) COM(97) 582 τελικό - 97/0337(CNS)

(Υποβλήθηκε από την Επιτροπή στις 27 Νοεμβρίου 1997)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 παράγραφος 3,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

τη γνώμη της Επιτροπής των Περιφερειών,

Εκτιμώντας:

(1) ότι το Internet προσφέρει θετικά οφέλη, ιδιαίτερα στην εκπαίδευση, παρέχοντας δυνατότητες στους πολίτες, χαμηλώνοντας τους φραγμούς για τη δημιουργία και τη διανομή περιεχομένου και προσφέροντας ευρεία πρόσβαση σε όλο και πιο πλούσιες πηγές ψηφιακών πληροφοριών, όπως αναγνωρίστηκε από το Ευρωπαϊκό Συμβούλιο και τους εκπροσώπους των κυβερνήσεων των κρατών μελών, που συνεδρίασαν στα πλαίσια του Συμβουλίου στις 17 Φεβρουαρίου 1997 (1) 7

(2) ότι, πάντως, ο όγκος του βλαβερού και παράνομου περιεχομένου που διακινείται μέσω του Internet, αν και περιορισμένος, μπορεί να παρεμποδίσει σημαντικά την ανάπτυξη της ανερχόμενης βιομηχανίας του Internet, επηρεάζοντας έτσι δυσμενώς τη δημιουργία του ευνοϊκού περιβάλλοντος που είναι απαραίτητο για την ευδοκίμηση πρωτοβουλιών και επιχειρήσεων 7

(3) ότι έχει ουσιαστική σημασία, για να εξασφαλιστεί η αξιοποίηση του πλήρους δυναμικού της βιομηχανίας του Internet, να δημιουργηθεί ένα ασφαλές περιβάλλον για τη χρήση του με την καταπολέμηση της παράνομης χρήσης των τεχνικών δυνατοτήτων του Internet, ιδιαίτερα για παράνομες πράξεις κατά των παιδιών (2) 7

(4) ότι η προώθηση της αυτορρύθμμισης της βιομηχανίας και προγραμμάτων παρακολούθησης του περιεχομένου, η ανάπτυξη εργαλείων φιλτραρίσματος και μηχανισμών βαθμολόγησης που θα παρέχονται από τη βιομηχανία και η αύξηση της συνειδητοποίησης των βιομηχανικών υπηρεσιών, καθώς και η ενισχυμένη διεθνής συνεργασία μεταξύ όλων των ενδιαφερομένων μερών θα διαδραματίσει κρίσιμο ρόλο για την παγίωση αυτού του ασφαλούς περιβάλλοντος και θα συμβάλει στην εξάλειψη εμποδίων για την ανάπτυξη και την ανταγωνιστικότητα της σχετικής βιομηχανίας 7

(5) ότι το Συμβούλιο Υπουργών ζήτησε από την Επιτροπή στις 24 Απριλίου 1996 να συντάξει μια περιληπτική παρουσίαση των προβλημάτων που τίθενται από την ταχύρρυθμη ανάπτυξη του Internet, και να εξετάσει, συγκεκριμένα, κατά πόσον είναι επιθυμητή η ρύθμιση στην Κοινότητα ή διεθνώς 7

(6) ότι το Συμβούλιο ζήτησε από μια ομάδα εργασίας που αποτελείται από όλους τους ενδιαφερομένους (υπουργοί τηλεπικοινωνιών, πάροχοι πρόσβασης και υπηρεσιών, βιομηχανίας, περιεχομένου και χρήστες) να υποβάλει συγκεκριμένες προτάσεις για πιθανά μέτρα για την καταπολέμηση της παράνομης χρήσης του Internet ή παρόμοιων δικτύων 7

(7) ότι αυτή η ομάδα εργασίας υπέβαλε την πρώτη έκθεσή της προς το Συμβούλιο της 28ης Νοεμβρίου 1996 7 ότι μια δεύτερη έκθεση, που υποβλήθηκε στο Συμβούλιο της 27ης Ιουνίου 1997, παρουσιάζει την πρόοδο που είχε επιτευχθεί στα κράτη μέλη όσον αφορά τα μέτρα για την καταπολέμηση του παράνομου και βλαβερού περιεχομένου και παρουσιάζει συνοπτικά τις δραστηριότητες από τότε στα όργανα της ΕΕ 7

(8) ότι το Συμβούλιο και οι υπουργοί Παιδείας, στο πλαίσιο του Συμβουλίου στη σύνοδό του στις 20 Οκτωβρίου 1996, εξέδωσαν δήλωση για την προστασία των παιδιών και την καταπολέμηση της παιδοφιλίας 7

(9) ότι η Επιτροπή υπέβαλε στο Ευρωπαϊκό Συμβούλιο του Δουβλίνου το Δεκέμβριο του 1996 μια ενημερωμένη έκδοση του προγράμματος δράσης «Η Ευρώπη και η κοινωνία των πληροφοριών: συνέχιση της πορείας» για να αποσαφηνιστεί η συνεκτικότητα των διαφόρων μέτρων που είχαν πραγματοποιηθεί 7

(10) ότι η Επιτροπή διαβίβασε, στις 23 Οκτωβρίου 1996 (3), μια ανακοίνωση προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών για το παράνομο και βλαβερό περιεχόμενο στο Internet και μια Πράσινη Βίβλο για την προστασία των ανηλίκων και της ανθρώπινης αξιοπρέπειας στις οπτικοακουστικές υπηρεσίες και τις υπηρεσίες πληροφόρησης (4) 7

(11) ότι το Συμβούλιο και οι εκπρόσωποι των κυβερνήσεων των κρατών μελών, που συνεδρίασαν στα πλαίσια του Συμβουλίου, με το ψήφισμά τους της 17ης Φεβρουαρίου 1997 εξέφρασαν την ικανοποίησή τους για την έκθεση της ομάδας εργασίας της Επιτροπής για το παράνομο και βλαβερό περιεχόμενο στο Internet και ζήτησαν από τα κράτη μέλη και την Επιτροπή την ανάληψη ορισμένων δράσεων 7

(12) ότι το Ευρωπαϊκό Κοινοβούλιο, με το Ψήφισμά του της 24ης Απριλίου 1997, κάλεσε τα κράτη μέλη να ορίσουν ένα ελάχιστο αριθμό κοινών κανόνων στο ποινικό τους δίκαιο και να ενισχύσουν τη διοικητική συνεργασία με βάση κοινές κατευθυντήριες γραμμές και κάλεσε την Επιτροπή να προτείνει, μετά από διαβουλεύσεις με το Κοινοβούλιο, ένα κοινό πλαίσιο για αυτορρύθμιση σε επίπεδο ΕΕ και να υποβάλει προτάσεις για μια κοινή ρύθμιση της νομικής ευθύνης για το περιεχόμενο του Internet 7

(13) ότι στην υπουργική δήλωση που εκδόθηκε κατά τη Διεθνή Υπουργική Διάσκεψη με τίτλο «Παγκόσμια δίκτυα πληροφόρησης: πλήρης αξιοποίηση του δυναμικού» που πραγματοποιήθηκε στη Βόννη στις 6 με 8 Ιουλίου 1997 με πρωτοβουλία της γερμανικής κυβέρνησης, οι υπουργοί τόνισαν το ρόλο που μπορεί να διαδραματίσει ο ιδιωτικός τομέας όσον αφορά την προστασία των συμφερόντων των καταναλωτών και την προώθηση και το σεβασμό ειδικών προτύπων, μέσω κατάλληλων συστημάτων αυτορρύθμισης σύμφωνα με το νομικό σύστημα και υποστηριζόμενα από αυτό 7 ενθάρρυναν τη βιομηχανία να υλοποιήσει ανοικτά, ανεξάρτητα από φορείς, συστήματα βαθμολόγησης περιεχομένου και να προτείναι υπηρεσίες βαθμολόγησης που θα καλύπτουν τις ανάγκες διαφορετικών χρηστών και θα λαμβάνουν υπόψη την πολιτιστική και γλωσσική ποικιλομορφία της Ευρώπης 7 ότι οι υπουργοί αναγνώρισαν επιπλέον ότι έχει κρίσιμη σημασία να εξασφαλιστεί εμπιστοσύνη στα παγκόσμια δίκτυα πληροφόρησης, εξασφαλίζοντας το σεβασμό των βασικών ανθρώπινων δικαιωμάτων και διαφυλάσσοντας τα συμφέροντα της κοινωνίας γενικά, περιλαμβανομένων των παραγωγών και των καταναλωτών 7

(14) ότι το Συμβούλιο εξέδωσε, στις . . . σύσταση σχετικά με την προστασία των ανηλίκων και της ανθρώπινης αξιοπρέπειας στις οπτικοακουστικές υπηρεσίες και τις υπηρεσίες πληροφόρησης 7

(15) ότι η Επιτροπή και τα κράτη μέλη εξακολουθούν να δίνουν ιδιαίτερη προσοχή στο συντονισμό των προσπαθειών των ομάδων που εργάζονται σε όλους τους σχετικούς τομείς 7

(16) ότι έχει ουσιαστική σημασία η συνεργασία της βιομηχανίας και ένα σύστημα αυτορρύθμισης σε πλήρη λειτουργία για τον περιορισμό της ροής παράνομου περιεχομένου στο Internet 7

(17) ότι για να γίνει αυτό, θα πρέπει να δημιουργηθούν συστήματα αυτορρύθμισης που θα περιλαμβάνουν αντιπροσωπευτικούς φορείς παρόχων υπηρεσιών, καταναλωτών και χρηστών του Internet, και θα πρέπει να ενθαρρυνθούν οι αποτελεσματικοί κώδικες καλής συμπεριφοράς και ενδεχομένως να διατεθούν στο κοινό μηχανισμοί αναφορών με ανοιχτές τηλεφωνικές γραμμές 7 ότι έχει ουσιαστική σημασία ο ευρωπαϊκός συντονισμός αντιπροωπευτικών φορέων και φορέων αυτορρύθμισης για την πανευρωπαϊκή αποτελεσματικότητα τέτοιων συστημάτων 7

(18) ότι έχει σημασία να επισημανθεί με ακρίβεια η αλυσίδα των ευθυνών έτσι ώστε να αποδοθεί η νομική ευθύνη για το παράνομο περιεχόμενο σ' αυτούς που το δημιουργούν 7 ότι για το σκοπό αυτό είναι αναπόφευκτο να υπάρχουν τουλάχιστον κοινά ευρωπαϊκά, αν όχι παγκόσμια πρότυπα, δεδομένου ότι το Internet είναι από τη φύση του διεθνικό, όπως υπογραμμίζεται στην υπουργική δήλωση που εκδόθηκε κατά τη διάσκεψη της Βόννης (σημείο 41 και επόμενα) 7

(19) ότι όπως τονίζεται στη δήλωση της Βόννης (σημείο 55 και επόμενα), είναι απαραίτητο να προωθηθεί, σε ευρωπαϊκό επίπεδο, η παροχή μηχανισμών φιλτραρίσματος στους χρήστες και η δημιουργία συστημάτων βαθμολόγησης, όπως για παράδειγμα το πρότυπο PICS (platform for Internet content selection) που ξεκίνησε από την κοινοπραξία World-Wide-Web με υποστήριξη της Κοινότητας 7

(20) ότι θα πρέπει να ενθαρρυνθούν οι δραστηριότητες συνειδητοποίησης έτσι ώστε οι χρήστες να κατανοούν τις ευκαιρίες καθώς και τα μειονεκτήμτα του Internet 7 ότι ιδιαίτερα οι γονείς, οι εκπαιδευτικοί και οι καταναλωτές θα πρέπει να είναι επαρκώς πληροφορημένοι έτσι ώστε να είναι σε θέση να αξιοποιούν πλήρως το λογιστικό γονικού ελέγχου και τα συστήματα βαθμολόγησης 7

(21) ότι έχει ουσιαστική σημασία να πραγματοποιηθούν δραστηριότητες διεθνούς συνεργασίας με διεθνείς οργανισμούς και τρίτες χώρες με σκοπό την υλοποίηση αυτού του προγράμματος δράσης και την επέκταση της εφαρμογής του έξω από τα όρια της Ευρωπαϊκής Ένωσης, δεδομένου του παγκόσμιου χαρακτήρα των προβλημάτων που εμφανίζονται στο Internet και τα οποία απαιτούν παγκόσμιες λύσεις 7

(22) ότι η υποστήριξη της δημιουργίας μηχανισμών αυτορρύθμισης και η παροχή μηχανισμών φιλτραρίσματος στους χρήστες, καθώς και η δημιουργία συστημάτων βαθμολόγησης ενθαρρύνουν ένα περιβάλλον ευνοϊκό για την πρωτοβουλία και ενισχύουν την ανάπτυξη επιχειρήσεων σε όλη την Κοινότητα 7 ότι η αύξηση της συνειδητοποίησης των χρηστών ενισχύει την καλύτερη εκμετάλλευση του δυναμικού του βιομηχανικού δυναμικού των πολιτικών καινοτομίας, έρευνας και τεχνολογικής ανάπτυξης όσον αφορά το Internet και παρόμοια παγκόσμια δίκτυα 7

(23) ότι οποιεσδήποτε δράσεις πολιτικής σχετικά με το περιεχόμενο πρέπει να είναι συμπληρωματικές με άλλες τρέχουσες εθνικές και κοινοτικές πρωτοβουλίες, όπως αναφέρεται συγκεκριμένα στο πρόγραμμα δράσης της Επιτροπής «Η Ευρώπη και η κοινωνία των πληροφοριών: συνέχιση της πορείας, πρόγραμμα δράσης», και θα πρέπει να εφαρμόζονται σε συνέργεια με άλλες κοινοτικές πρωτοβουλίες στον τομέα αυτό όπως το πρόγραμμα INFO 2000 (5), με κοινοτικά ερευνητικά προγράμματα (προγράμματα που αφορούν προηγμένη τεχνολογία, τεχνολογία, προηγμένες υπηρεσίες επικοινωνιών και τηλεπληροφορική) και με κοινοτικές δράσεις και πρωτοβουλίες για την εκπαίδευση, την κατάρτιση, τον πολιτισμό και τις ΜΜΕ, και με τα διαρθρωτικά ταμεία 7

(24) ότι οι δραστηριότητες υπό το παρόν πρόγραμμα δράσης λαμβάνουν υπόψη τις εργασίες που έχουν πραγματοποιηθεί στον τομέα της δικαιοσύνης και των εσωτερικών υποθέσεων 7

(25) ότι το πρόγραμμα δράσης με τίτλο «Μάθηση στην κοινωνία των πληροφοριών» που εξέδωσε η Επιτροπή (6) στις 2 Οκτωβρίου 1996 αποσκοπεί στην προώθηση της ευρείας χρήσης ηλεκτρονικών δικτύων στα σχολεία 7

(26) ότι η πρόοδος του παρόντος προγράμματος δράσης θα πρέπει να παρακολουθείται συνεχώς και συστηματικά με σκοπό την αναπροσαρμογή του, όταν χρειάζεται, στις εξελίξεις της αγοράς περιεχομένου πολυμέσων 7 ότι θα πρέπει σε εύθετο χρόνο να διενεργηθεί μια ανεξάρτητη αξιολόγηση της προόδου του προγράμματος δράσης έτσι ώστε να υπάρχουν γενικές πληροφορίες που απαιτούνται για να προσδιοριστούν οι στόχοι επόμενων δράσεων πολιτικής για θέματα πολυμέσων 7 ότι κατά τη λήξη του παρόντος προγράμματος δράσης θα πρέπει να γίνει μια τελική αξιολόγηση των επιτευχθέντων αποτελεσμάτων σε σύγκριση με τους στόχους που ορίζονται από την παρούσα απόφαση 7

(27) ότι, σύμφωνα με την αρχή της επικουρικότητας όπως εκφράζεται στο άρθρο 3 Β της συνθήκης, οι στόχοι των προβλεπομένων δράσεων δεν μπορούν να επιτευχθούν επαρκώς από τα κράτη μέλη λόγω του διεθνικού χαρακτήρα των σχετικών ζητημάτων και, επομένως, λόγω των πανευρωπαϊκών αποτελεσμάτων της δράσης, μπορούν να επιτευχθούν καλύτερα από την Κοινότητα 7

(28) ότι είναι απαραίτητο να οριστεί η διάρκεια του προγράμματος δράσης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Εγκρίνεται το πολυετές κοινοτικό πρόγραμμα δράσης για την προώθηση της ασφαλούς χρήσης του Internet (το πρόγραμμα δράσης), όπως περιγράφεται στο παράρτημα της παρούσας απόφασης.

2. Το πρόγραμμα δράσης θα καλύψει περίοδο τεσσάρων ετών από την 1η Ιανουαρίου 1998 έως τις 31 Δεκεμβρίου 2001.

Άρθρο 2

Το πρόγραμμα δράσης έχει τους ακόλουθους στόχους, σχεδιασμένους για να προωθήσουν την ασφαλή χρήση του Internet.

Άρθρο 3

Για να επιτευχθούν οι στόχοι που αναφέρονται στο άρθρο 2, θα πρέπει να πραγματοποιηθούν οι ακόλουθες δράσεις υπό την καθοδήγηση της Επιτροπής, σύμφωνα με της γραμμές δράσης που ορίζονται στο παράρτημα I και τα μέσα υλοποίηση του προγράμματος δράσης που ορίζονται στο παράρτημα III.

- προώθηση της αυτορρύθμισης της βιομηχανίας και προγραμμάτων παρακολούθησης του περιεχομένου (που θα καλύπτουν ιδιαίτερα περιεχόμενο όπως η παιδική πορνογραφία, ο ρατσισμός και ο αντισημιτισμός),

- ενθάρρυνση της βιομηχανίας να προσφέρει εργαλεία φιλτραρίσματος και μηχανισμούς βαθμολόγησης, που επιτρέπουν στους γονείς και τους διδασκάλους να επιλέγουν περιεχόμενο κατάλληλο για τα παιδιά που έχουν υπό τη μέριμνά τους, ενώ επιτρέπουν στους ενήλικες να αποφασίζουν σε ποιο νόμιμο περιεχόμενο επιθυμούν να έχουν πρόσβαση, και λαμβάνουν υπόψη τη γλωσσική και πολιτιστική ποικιλομορφία,

- αύξηση της συνειδητοποίησης των χρηστών, και ιδιαίτερα των γονέων, των δασκάλων και των παιδιών, σχετικά με τις υπηρεσίες που παρέχονται από τη βιομηχανία, έτσι ώστε να κατανοούν καλύτερα και να εκμεταλλεύονται τις ευκαιρίες του Internet,

- δράση υποστήριξης όπως η αξιολόγηση των νομικών συνεπειών,

- δραστηριότητες που θα ενισχύουν τη διεθνή συνεργασία στους τομείς που αναφέρονται παραπάνω,

- άλλες δράσεις που θα προωθούν τους στόχους που αναφέρονται στο άρθρο 2.

Άρθρο 4

1. Η Επιτροπή είναι υπεύθυνη για την υλοποίηση του προγράμματος δράσης.

2. Η διαδικασία που αναφέρεται στο άρθρο 5 ισχύει για τα ακόλουθα:

- το πρόγραμμα εργασιών,

- την ανάλυση των δαπανών του προϋπολογισμού,

- τα κριτήρια και το περιεχόμενο των προσκλήσεων για υποβολή προτάσεων,

- τα μέτρα για την αξιολόγηση του προγράμματος,

- οποιαδήποτε απόκλιση από τους κανόνες που ορίζονται στο παράρτημα ΙΙΙ,

- συμμετοχή νομικών προσώπων από τρίτες χώρες και διεθνών οργανισμών σε οποιοδήποτε σχέδιο.

Άρθρο 5

1. Η Επιτροπή επικουρείται από μια επιτροπή συμβουλευτικού χαρακτήρα που αποτελείται από εκπροσώπους των κρατών μελών, της οποίας προεδρεύει ο εκπρόσωπος της Επιτροπής.

2. Ο εκπρόσωπος της Επιτροπής υποβάλλει στη συμβουλευτική επιτροπή ένα σχέδιο των μέτρων που πρόκειται να ληφθούν. Η συμβουλευτική επιτροπή διατυπώνει τη γνώμη της σχετικά με το σχέδιο μέσα σε χρονικό όριο το οποίο καθορίζει ο πρόεδρος ανάλογα με τον επείγοντα ή όχι χαρακτήρα του σχετικού ζητήματος, με ψηφοφορία αν αυτό είναι απαραίτητο.

3. Η γνώμη αναγράφεται στα πρακτικά 7 επιπλέον, κάθε κράτος μέλος έχει το δικαίωμα να ζητήσει να καταγραφεί η θέση του στα πρακτικά.

4. Η Επιτροπή λαμβάνει ιδιαιτέρως υπόψη τη γνώμη της συμβουλευτικής επιτροπής. Πληροφορεί τη συμβουλευτική επιτροπή με ποιο τρόπο έλαβε υπόψη τη γνώμη της.

Άρθρο 6

1. Για να εξασφαλιστεί η αποτελεσματική χρήση της κοινοτικής βοήθειας, η Επιτροπή εξασφαλίζει ότι οι δράσεις υπό την παρούσα απόφαση υπόκεινται σε αποτελεσματική προκαταρκτική αξιολόγηση, παρακολούθηση και τελική αξιολόγηση.

2. Κατά την υλοποίηση των σχεδίων και μετά την ολοκλήρωσή τους η Επιτροπή αξιολογεί τον τρόπο με τον οποίο πραγματοποιήθηκαν και τον αντίκτυπο της υλοποίησής τους, έτσι ώστε να εκτιμήσει αν έχουν επιτευχθεί οι αρχικοί στόχοι.

3. Οι επιλεγμένοι αποδέκτες υποβάλλουν ετήσια έκθεση στην Επιτροπή.

4. Στο τέλος των δύο πρώτων ετών υλοποίησης και κατά τη λήξη του προγράμματος δράσης, η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών, μετά από εξέταση της συμβουλευτικής επιτροπής που αναφέρεται στο άρθρο 5, μια έκθεση αξιολόγησης σχετικά με τα αποτελέσματα που επετεύχθησαν κατά την υλοποίηση των γραμμών δράσης που αναφέρονται στο άρθρο 2. Η Επιτροπή μπορεί να υποβάλει, με βάση τα αποτελέσματα αυτά, προτάσεις για αναπροσαρμογή του προσανατολισμού του προγράμματος δράσης.

Άρθρο 7

Η συμμετοχή στο παρόν πρόγραμμα δράσης μπορεί να είναι ανοικτή, σύμφωνα με την διαδικασία που ορίζεται στο άρθρο 5, σε νομικά πρόσωπα εγκατεστημένα σε χώρες της ΕΖΕΣ που είναι μέλη του ΕΟΧ και σε ευρωπαϊκούς διεθνείς οργανισμούς. Η συμμετοχή μπορεί επίσης να είναι ανοικτή, σύμφωνα με την διαδικασία που ορίζεται στο άρθρο 5 και, κατά κανόνα, χωρίς κοινοτική οικονομική υποστήριξη από το παρόν πρόγραμμα δράσης, σε νομικά πρόσωπα εγκατεστημένα σε τρίτες χώρες εκτός ΕΟΧ και σε μη ευρωπαϊκούς διεθνείς οργανισμούς, εφόσον η συμμετοχή αυτή συμβάλλει αποτελεσματικά στην υλοποίηση του προγράμματος δράσης και λαμβάνοντας υπόψη την αρχή του αμοιβαίου οφέλους.

Άρθρο 8

Η παρούσα απόφαση απευθύνεται στα κράτη μέλη.

(1) ΕΕ C 70 της 6.3.1997, σ. 1.

(2) COM(96) 487 τελικό.

(3) COM(96) 483 τελικό.

(4) Απόφαση 96/340/ΕΚ του Συμβουλίου, της 20ής Μαΐου 1996, σχετικά με τη θέσπιση πολυετούς κοινοτικού προγράμματος για την τόνωση της ανάπτυξης της ευρωπαϊκής βιομηχανίας περιεχομένου των πολυμέσων και την ενθάρρυνση της χρήσης του περιεχομένου των πολυμέσων στη νεοεμφανιζόμενη κοινωνία των πληροφοριών INFO 2000) (ΕΕ L 129 της 30.5.1996, σ. 24).

(5) COM(96) 471.

ΠΑΡΑΡΤΗΜΑ I

ΓΡΑΜΜΕΣ ΔΡΑΣΗΣ - ΠΡΟΓΡΑΜΜΑ ΔΡΑΣΗΣ ΓΙΑ ΤΗΝ ΠΡΟΩΘΗΣΗ ΤΗΣ ΑΣΦΑΛΟΥΣ ΧΡΗΣΗΣ ΤΟΥ INTERNET

Οι γραμμές δράσεις, σε συνδυασμό με την πρόταση σύστασης του Συμβουλίου για την προστασία των ανηλίκων και της ανθρώπινης αξιοπρέπειας, είναι ένα μέσο υλοποίησης μιας Ευρωπαϊκής προσέγγισης για την ασφαλή χρήση του Internet, που βασίζεται στην αυτορρύθμιση της βιομηχανίας, το φιλτράρισμα, τη βαθμολόγηση και τη συνειδητοποίηση. Για την προσέγγιση αυτή έχει εκφραστεί η ισχυρή υποστήριξη στο επίπεδο του Ευρωπαϊκού Κοινοβουλίου, του Συμβουλίου και των κρατών μελών, καθώς και στο ευρύτερο ευρωπαϊκό πλαίσιο της δήλωσης της Βόννης που εκδόθηκε από υπουργούς 29 Ευρωπαϊκών χωρών.

Οι γραμμές δράσεις έχουν τους ακόλουθους στόχους:

- παρότρυνση των παραγόντων (βιομηχανία, χρήστες) να αναπτύξουν και να εφαρμόσουν κατάλληλα συστήματα αυτορρύθμισης,

- ενίσχυση σημαντικών εξελίξεων με την υποστήριξη επιδείξεων και την τόνωση της εφαρμογής τεχνικών λύσεων,

- κινητοποίηση και πληροφόρηση των γονέων και των δασκάλων, ιδιαίτερα μέσω των σχετικών ενώσεών τους,

- ενίσχυση της συνεργασίας και της ανταλλαγής εμπειριών και καλύτερης πρακτικής,

- προώθηση του συντονισμού σε όλη την Ευρώπη και μεταξύ των σχετικών παραγόντων,

- εξασφάλιση συμβατότητας μεταξύ της προσέγγισης που χρησιμοποιείται στην Ευρώπη και σε άλλα μέρη του κόσμου.

1. ΔΗΜΙΟΥΡΓΙΑ ΕΝΟΣ ΑΣΦΑΛΟΥΣ ΠΕΡΙΒΑΛΛΟΝΤΟΣ

Η συνεργασία εκ μέρους της βιομηχανίας και ένα πλήρως λειτουργικό σύστημα αυτορρύθμισης είναι ουσιαστικά στοιχεία για τον περιορισμό της ροής παράνομου περιεχομένου στο Internet.

1.1. Δημιουργία ενός ευρωπαϊκού δικτύου ανοικτών τηλεφωνικών γραμμών

Ένας αποτελεσματικός τρόπος περιορισμού της κυκλοφορίας παράνομου υλικού είναι η δημιουργία ενός ευρωπαϊκού δικτύου κέντρων (γνωστών ως ανοικτές τηλεφωνικές γραμμές) που επιτρέπουν στους χρήστες να αναφέρουν περιεχόμενο που συναντούν κατά τη διάρκεια της εκ μέρους τους χρήσης του Internet και το οποίο θεωρούν παράνομο. Η αρμοδιότητα για τη δίωξη και την τιμωρία των υπεύθυνων για παράνομο υλικό εξακολουθεί να ανήκει στις εθνικές αρχές επιβολής του νόμου, ενώ οι ανοικτές τηλεφωνικές γραμμές στοχεύουν στον περιορισμό της κυκλοφορίας παράνομου υλικού. Θα πρέπει επίσης να γίνουν σεβαστές οι διαφορές μεταξύ των εθνικών νομικών συστημάτων και οι πολιτιστικές διαφορές.

Μέχρι τώρα, ανοικτές τηλεφωνικές γραμμές υπάρχουν μόνο σε περιορισμένο αριθμό κρατών μελών. Η δημιουργία τους πρέπει να ενισχυθεί έτσι ώστε να υπάρχουν σε λειτουργία ανοικτές τηλεφωνικές γραμμές που θα καλύπτουν την ΕΕ τόσο από γεωγραφική όσο και από γλωσσική άποψη. Είναι ανάγκη να δημιουργηθούν μηχανισμοί για την ανταλλαγή πληροφοριών μεταξύ των εθνικών ανοικτών τηλεφωνικών γραμμών και μεταξύ του ευρωπαϊκού δικτύου και ανοικτών τηλεφωνικών γραμμών που λειτουργούν σε τρίτες χώρες.

Για να αναπτύξει πλήρως το δυναμικό του το δίκτυο αυτό, είναι απαγαίτητο να βελτιωθεί η συνεργασία μεταξύ της βιομηχανίας και των αρχών επιβολής του νόμου, να εξασφαλιστεί πανευρωπαϊκή κάλυψη και συνεργασία και να αυξηθεί η αποτελεσματικότητα με την ανταλλαγή πληροφοριών και εμπειρίας.

Η δράση αυτή θα έχει τη μορφή μιας πρόσκλησης υποβολής προτάσεων για συμμετέχοντες οργανισμούς (20-25) για τη δημιουργία ενός ευρωπαϊκού δικτύου ανοικτών τηλεφωνικών γραμμών, και διασυνδέσεων μεταξύ του δικτύου αυτού και ανοικτών τηλεφωνικών γραμμών σε τρίτες χώρες, την ανάπτυξη κοινών προσεγγίσεων και την τόνωση της μεταφοράς τεχνογνωσίας και καλύτερης πρακτικής.

Οι συμμετέχοντες οργανισμοί θα υποστηρίζονται από εκπροσώπους όλων των κατηγοριών παραγόντων της βιομηχανίας (παρόχους πρόσβασης και υπηρεσιών, φορείς τηλεπικοινωνιών, εθνικούς φορείς ανοικτών τηλεφωνικών γραμμών). Θα πρέπει να επιδείξουν μια μακρόπνοη και καινοτόμο προσέγγιση, όσον αφορά ιδιαιτέρως τη σχέση τους με τις εθνικές αρχές επιβολής του νόμου.

1.2. Ενθάρρυνση της αυτορρύθμισης και των κωδίκων καλής συμπεριφοράς

Για να συμβάλει αποτελεσματικά η βιομηχανία στον περιορισμό της ροής παράνομου και βλαβερού περιεχομένου, είναι επίσης σημαντικό να ενθαρρυνθούν οι επιχειρήσεις να αναπτύξουν ένα πλαίσιο αυτορρύθμισης με τη συνεργασία μεταξύ τους και με τα άλλα ενδιαφερόμενα μέρη. Ο μηχανισμός αυτορρύθμισης θα πρέπει να προσφέρει υψηλό επίπεδο προστασίας και να αντιμετωπίζει ζητήματα δυνατότητας ιχνηλάτησης.

Λόγω του διεθνικού χαρακτήρα των δικτύων τηλεπικοινωνιών, η αποτελεσματικότητα των μέτρων αυτορρύθμισης θα ενισχυθεί, σε επίπεδο Ευρωπαϊκής Ένωσης, με το συντονισμό των εθνικών πρωτοβουλιών και των φορέων που είναι υπεύθυνοι για την υλοποίησή τους.

Υπό αυτή τη γραμμή δράσης, προβλέπεται η ανάπτυξη κατευθυντηρίων γραμμών σε ευρωπαϊκό επίπεδο για κώδικες καλής συμπεριφοράς, η δημιουργία συναίνεσης για την εφαρμογή τους και η υποστήριξη της υλοποίησής τους. Η δράση αυτή θα πραγματοποιηθεί με μια πρόσκληση υποβολής προσφορών για την επιλογή οργανισμών που μπορούν να βοηθήσουν τους φορείς αυτορρύθμισης να αναπτύξουν και να εφαρμόσουν κώδικες καλής συμπεριφοράς. Θα ληφθούν μέτρα για την προσεκτική παρακολούθηση της προόδου. Αυτό θα γίνει σε συντονισμό με την προώθηση κοινών κατευθυντηρίων γραμμών για την υλοποίηση, σε εθνικό επίπεδο, ενός πλαισίου αυτορρύθμισης όπως προτείνεται από τη σύσταση του συμβουλίου για την προστασία των ανηλίκων και της ανθρώπινης αξιοπρέπειας.

2. ΑΝΑΠΤΥΞΗ ΣΥΣΤΗΜΑΤΩΝ ΦΙΛΤΡΑΡΙΣΜΑΤΟΣ ΚΑΙ ΒΑΘΜΟΛΟΓΗΣΗΣ

Για την προώθηση της ασφαλούς χρήσης του Internet, έχει σημασία να γίνει πιο εύκολη η επισήμανση του περιεχομένου. Αυτό μπορεί να γίνει με ένα σύστημα βαθμολόγησης που θα περιγράφει το περιεχόμενο σύμφωνα με ένα γενικά αναγνωρισμένο σχέδιο (για παράδειγμα, όπου ζητήματα όπως το σεξ ή η βία θα βαθμολογούνται βάσει μίας κλίμακας) και με συστήματα φιλτραρίσματος που παρέχουν στο χρήστη τη δυνατότητα να επιλέγει το περιεχόμενο που επιθυμεί να λαμβάνει. Η βαθμολόγηση μπορεί να γίνεται από τον πάροχο του περιεχομένου ή μέσω μιας ανεξάρτητης υπηρεσίας βαθμολόγησης. Είναι δυνατό να εφαρμοστούν διάφορα προγράμματα φιλτραρίσματος και βαθμολόγησης. Πάντως, το επίπεδο εξέλιξής του εξακολουθεί να είναι χαμηλό και κανένα δεν έχει ακόμη επιτύχει την (κρίσιμη μάζα) ώστε οι χρήστες να είναι βέβαιοι ότι το περιεχόμενο για το οποίο ενδιαφέρονται και το περιεχόμενο το οποίο επιθυμούν να αποφύγουν θα είναι κατάλληλα βαθμολογημένο και ότι δεν θα δεσμεύεται περιεχόμενο που θα είναι εντελώς αθώο. Η χρησιμοποίηση συστημάτων βαθμολόγησης από ευρωπαίους παρόχους περιεχομένου και χρήστες εξακολουθεί να είναι χαμηλή.

Τα μέτρα υπό αυτή τη γραμμή δράσης θα εστιάζονται στην επίδειξη του δυναμικού και τον περιορισμό των συστημάτων φιλτραρίσματος και βαθμολόγησης σε πραγματικές συνθήκες, με στόχο την ενθάρρυνση της δημιουργίας ευρωπαϊκών συστημάτων και την εξοικείωση των χρηστών με τη χρήση τους. Τα προγράμματα φιλτραρίσματος και βαθμολόγησης πρέπει να είναι διεθνώς συμβατά και διαλειτουργικά και να αναπτυχθούν με την πλήρη συνεργασία εκπροσώπων της βιομηχανίας, των καταναλωτών και των χρηστών.

2.1. Επίδειξη των οφελών του φιλτραρίσματος και της βαθμολόγησης

Θα ενισχυθούν συστήματα βαθμολόγησης που θα είναι κατάλληλα για τις ευρωπαϊκές απαιτήσεις και τα οποία θα εξασφαλίζουν την υλοποίηση του φιλτραρίσματος και της βαθμολόγησης με τρόπο που θα παρέχει λειτουργικές λύσεις στην πράξη για χρήστες, γονείς και διδασκάλους. Για να δημιουργηθεί κρίσιμη μάζα θα πρέπει να εξασφαλιστεί ευρεία κάλυψη θέσεων. Επομένως, θα πρέπει να αναληφθεί δράση για την τόνωση της χρήσης της βαθμολόγησης από τους παρόχους του περιεχομένου. Η βαθμολόγηση που πραγματοποιείται από ανεξάρτητους φορείς εξασφαλίζει μια τυποποιημένη προσέγγιση στη βαθμολόγηση του περιεχομένου και καλύπτει περιπτώσεις στις οποίες ο πάροχος περιεχομένου δεν βαθμολογεί σωστά. Υπάρχει ανάγκη κάλυψης εξειδικευμένων αναγκών επιχειρηματικών, θεσμικών ή εκπαιδευτικών χρηστών, καθώς και των αναγκών των τελικών χρηστών που δεν καλύπτονται από το σύστημα βαθμολόγησης του παρόχου περιεχομένου.

Μετά από πρόσκληση υποβολής προτάσεων, θα επιλεγούν σχέδια για την επικύρωση συστημάτων βαθμολόγησης σε σχέση με το ευρωπαϊκό περιεχόμενο, την ενθάρρυνση της ένταξης της βαθμολόγησης στη διεργασία δημιουργίας περιεχομένου και την επίδειξη των οφελών αυτών των τεχνικών λύσεων. Θα δοθεί έμφαση στη χρησιμότητα και την πρακτικότητα σε (πραγματικές) συνθήκες με τη συμμετοχή μιας ευρείας τομής των τυπικών χρηστών.

Μια δεύτερη πρόσκληση υποβολής προτάσεων θα στοχεύει ιδιαίτερα στην επικύρωση και επίδειξη συστημάτων βαθμολόγησης ανεξάρτητων φορέων.

Για να εξασφαλιστούν τα μέγιστα δυνατά οφέλη από τα σχέδια επίδειξης, είναι απαραίτητο να αξιολογηθεί ο αντίκτυπος τους και να εξασφαλιστεί πανευρωπαϊκή διάδοση των αποτελεσμάτων τους. Η αξιολόγηση των σχεδίων επίδειξης και η διάδοση των αποτελεσμάτων τους θα αποτελέσει αντικείμενο πρόσκλησης υποβολής προσφορών.

Τα σχέδια επίδειξης υπό αυτή τη γραμμή δράσης θα συμβάλουν σημαντικά στις δράσεις συνειδητοποίησης που θα πραγματοποιηθούν υπό τη γραμμή δράσης 3.

Τα σχέδια επίδειξης θα αφορούν τη βιομηχανία: φορείς αυτορρύθμισης, βιομηχανία (πάροχοι πρόσβασης και υπηρεσιών, πάροχοι περιεχομένου, φορείς δικτύων, εταιρείες λογισμικού), τους χρήστες, ομάδες καταναλωτών και ομάδες δικαιωμάτων των πολιτών και κρατικούς φορείς που ασχολούνται με τη ρύθμιση της βιομηχανίας και τη επιβολή του νόμου.

2.2. Διευκόλυνση διεθνούς συμφωνίας για τα συστήματα βαθμολόγησης

Η διεθνής συνεργασία μεταξύ φορέων και άλλων ενδιαφερομένων μερών στην Ευρωπαϊκή Ένωση και των εταίρων τους σε άλλα μέρη του κόσμου είναι ιδιαίτερα απαραίτητη στον τομέα της βαθμολόγησης, για να εξασφαλιστεί η διαλειτουργικότητα.

Πραγματοποιούνται ήδη εργασίες σε ορισμένους φορείς που ασχολούνται με πρωτόκολλα και με το σχεδιασμό ενός συστήματος βαθμολόγησης του θα καλύπτει τις διάφορες απαιτήσεις. Έχει ουσιαστική σημασία να ακούγεται η φωνή της Ευρώπης στις διεθνείς συζητήσεις και, για να εξασφαλιστεί αυτό, θα διοργανωθούν συναντήσεις συντονισμού.

3. ΕΝΘΑΡΡΥΝΣΗ ΔΡΑΣΕΩΝ ΣΥΝΕΙΔΗΤΟΠΟΙΗΣΗΣ

Το κοινό ασχολείται όλο και περισσότερο με δραστηριότητες σχετικές με το Internet, αποκομίζοντας τα οφέλη που προσφέρουν οι νέες υπηρεσίες. Ταυτόχρονα, υπάρχει ένας βαθμός αβεβαιότητας όσον αφορά το πώς θα αντιμετωπίζεται η κάθε πτυχή επικοινωνιών στα δίκτυα: οι γονείς, οι δάσκαλοι και τα παιδιά πρέπει να συνειδητοποιήσουν το δυναμικό του Internet και τα μειονεκτήματά του και δεν έχουν πάντα επαρκείς γνώσεις σχετικά με τα μέσα προστασίας των παιδιών από το ανεπιθύμητο περιεχόμενο. Οι δράσεις συνειδητοποίησης συμβάλλουν στην εμπιστοσύνη των γονέων και των δασκάλων στην ασφαλή χρήση του Internet από τα παιδιά.

Η συνειδητοποίηση είναι επίσης το απαραίτητο συμπλήρωμα των γραμμών δράσης 1 και 2, δεδομένου ότι οι δράσεις της βιομηχανίας για την εφαρμογή αυτορρύθμισης και φιλτραρίσματος και βαθμολόγησης θα έχουν αποτέλεσμα μόνον αν οι χρήστες και οι δυνητικοί χρήστες γνωρίζουν γι' αυτές.

Το Ευρωπαϊκό Κοινοβούλιο ζήτησε την υλοποίηση μιας ευρωπαϊκής εκστρατείας και ενός προγράμματος δράσης πληροφόρησης και συνειδητοποίησης που θα πραγματοποιηθεί από τον προϋπολογισμό της ΕΕ για να πληροφορηθούν οι γονείς και όλοι όσοι ασχολούνται με παιδιά (δάσκαλοι, κοινωνικοί λειτουργοί κ.λπ.) για τον καλύτερο τρόπο (περιλαμβανομένων των τεχνικών ζητημάτων) προστασίας των ανηλίκων από την έκθεση σε περιεχόμενο που θα μπορούσε να είναι βλαβερό για την ανάπτυξή τους, έτσι, ώστε να εξασφαλιστεί η ευημερία τους.

Η ευρωπαϊκή δράση θα δημιουργήσει ένα πλαίσιο για συνέργεια με δράσεις στο επίπεδο των κρατών μελών, και θα ενισχύσει τις πρωτοβουλίες στα κράτη μέλη μέσω της ανταλλαγής πληροφοριών και εμπειρίας. Το πρόγραμμα δράσης θα ξεκινήσει δράσεις συνειδητοποίησης που θα βασίζονται στη διάδοση πληροφοριών από παρόχους πρόσβασης σε πελάτες και θα αναπτύξει υλικό για χρήση σε εκπαιδευτικά ιδρύματα.

Η ηλεκτρονική διανομή υλικού θα πρέπει να συμπληρώνεται από πιο διαδεδομένα παραδοσιακά πακέτα πληροφόρησης για χρήση σε σχολεία και βιβλιοθήκες. Οι πρωτοβουλίες συνειδητοποίησης θα αξιοποιούν τις δράσεις συνειδητοποίησης που πραγματοποιούνται υπό άλλα προγράμματα, και ιδιαίτερα το MIDAS-NET που δημιουργήθηκε υπό το INFO 2000.

Η δράση αυτή θα πραγματοποιηθεί σε δύο στάδια. Στο πρώτο στάδιο, θα επισημανθούν τα καλύτερα μέσα επίτευξης των στόχων ενώ στο δεύτερο στάδιο θα δοθεί βοήθεια σε οργανισμούς με πολλαπλασιαστικό αποτέλεσμα - όπως φορείς καταναλωτών και άλλες σχετικές ανώσεις - στα κράτη μέλη για την υλοποίηση δράσεων σε εθνική κλίμακα.

3.1. Προετοιμασία του εδάφους για δράσεις συνειδητοποίησης

Στην πρώτη φάση, θα δημοσιευθεί πρόσκληση υποβολής προτάσεων για μια προπαρασκευαστική δράση για την επισήμανση οργανισμών με πολλαπλασιαστικό αποτέλεσμα και των πιο κατάλληλων διαύλων, μέσων και περιεχομένου για επαφή με το κοινό-στόχο, την προετοιμασία του βασικού υλικού, την προσαρμογή του στις γλωσσικές και πολιτιστικές ιδιομορφίες και την αξιοποίηση των αποτελεσμάτων των σχεδίων επίδειξης υπό τη γραμμή δράσης 2.1, που θα συμβάλλει σημαντικά στο περιεχόμενο των δράσεων συνειδητοποίησης. Θα καταρτιστεί σχέδιο υλοποίησης.

Το κοινό-στόχος είναι οι γονείς και οι δάσκαλοι και στην δράση θα συμμετέχει η βιομηχανία (πάροχοι υπηρεσιών Internet, πάροχοι περιεχομένου) και φορείς με πολλαπλασιαστικό αποτέλεσμα π.χ. ενώσεις καταναλωτών, εκπαιδευτικοί οργανισμοί.

3.2. Ενθάρρυνση της υλοποίησης δράσεων συνειδητοποίησης με πλήρη έκταση

Μια δεύτερη πρόσκληση υποβολής προτάσεων θα επιλέξει πρωτοβουλίες για κοινοτική υποστήριξη δράσεων συνέχειας και στα 15 κράτη μέλη χρησιμοποιώντας τους οργανισμούς με πολλαπλασιαστικό αποτέλεσμα και τους διαύλους, τα μέσα και το περιεχόμενο που θα έχουν επισημανθεί με την προπαρασκευαστική δράση. Σκοπός της δράσης είναι να συνειδητοποιήσουν οι ενήλικες (γονείς και δάσκαλοι) το δυναμικό και τα μειονεκτήματα του Internet, και τα μέσα επισήμανσης του χρήσιμου περιεχομένου, καθώς και τον τρόπο ανάσχεσης του βλαβερού περιεχομένου.

Οι δράσεις θα είναι κατάλληλες για τις ανάγκες των κρατών μελών και μπορεί να διαφέρουν ανάλογα με το μέγεθός τους, τον πληθυσμό τους, το βαθμό χρήσης του Internet κ.λπ. Οι δράσεις θα είναι δύο ειδών: αυτές που θα εστιάζουν στους δασκάλους και τα εκπαιδευτικά ιδρύματα κι αυτές με ευρύτερο χαρακτήρα που θα στοχεύουν στο ευρύ κοινό (γονείς και παιδιά).

Οι δράσεις που θα στοχεύουν στους διδασκάλους θα περιλαμβάνουν σεμινάρια και εργαστήρια, καθώς και σύνταξη και διανομή ειδικού εντύπου υλικού και υλικού πολυμέσων σε ένα μεγάλο τμήμα των μελών του επαγγέλματος. Θα διοργανωθούν ειδικές ημερίδες του net - μια σειρά ειδικών εκδηλώσεων που θα στοχεύουν στην αύξηση της συνειδητοποίησης των χρηστών - σε συνεργασία με το πρόγραμμα δράσης «η μάθηση στην κοινωνία των πληροφοριών», που υποστηρίζεται ευρέως από τη βιομηχανία. Κατά κανόνα, οι δράσεις που θα στοχεύουν στο ευρύ κοινό θα περιλαμβάνουν τα ακόλουθα: δημιουργία θέσεων στο Web, διανομή υλικού πληροφόρησης στα σχολεία, μέσω παρόχων πρόσβασης και μέσω καταστημάτων και άλλων μονάδων που πωλούν υπολογιστές, διανομή CD-ROM σε περιοδικά σχετικά με υπολογιστές. Πιο εξειδικευμένη πληροφόρηση θα διατίθεται όταν στοχεύονται οικογένειες που ήδη έχουν υπολογιστή. Θα χρησιμοποιηθούν επίσης τα παραδοσιακά μέσα (Τύπος, τηλεόραση) για να τονωθεί η συνειδητοποίηση μέσω διαφημιστικών εκστρατειών και φακέλων πληροφόρησης για δημοσιογράφους. Χρησιμοποιώντας ως φορέα το ευρωπαϊκό δίκτυο σχολείων, που δημιουργείται με την υποστήριξη των Υπουργείων Παιδείας των κρατών μελών, θα δημιουργηθούν και θα διατηρούνται ειδικές σελίδες στο Web.

Σκοπός της κοινοτικής υποστήριξης είναι να ενισχυθούν οι δράσεις συνειδητοποίησης μεγάλης κλίμακας και να εξασφαλιστεί συνολικός συντονισμός και ανταλλαγή εμπειριών έτσι ώστε να εξασφαλίζονται οφέλη από τα αποτελέσματα δράσεων σε συνεχή βάση (για παράδειγμα, με την αναπροσαρμογή του υλικού που διανέμεται). Η κοινοτική χρηματοδότηση δεν θα υπερβαίνει κατά κανόνα το των επιλέξιμων δαπανών. Η χρήση των υφισταμένων δικτύων θα επιτρέψει τον περιορισμό των δαπανών, χρειάζεται όμως πρόσθετη χρηματοδότηση για την παραγωγή του σχετικού περιεχομένου.

4. ΔΡΑΣΕΙΣ ΥΠΟΣΤΗΡΙΞΗΣ

4.1. Αξιολόγηση των νομικών συνεπειών

Το Internet λειτουργεί σε παγκόσμια βάση. Ο νόμος λειτουργεί σε εδαφική βάση-εθνική ή, στην περίπτωση της κοινοτικής νομοθεσίας, καλύπτοντας την Ευρωπαϊκή Ένωση. Θα αποτελέσει συμβολή στην αποτελεσματικότητα των άλλων γραμμών δράσης η εξέταση νομικών ζητημάτων που δεν καλύπτονται από άλλες κοινοτικές πρωτοβουλίες, όσον αφορά ιδιαιτέρως τα ζητήματα της εφαρμόσιμης νομοθεσίας και της διαδικασίας.

Θα διοργανωθεί πρόσκληση υποβολής προσφορών για την αξιολόγηση των νομικών ζητημάτων που τίθενται από το περιεχόμενο ή τη χρήση του Internet.

4.2. Συντονισμός με παρόμοιες διεθνείς πρωτοβουλίες

Η σύσταση του Συμβουλίου για την προστασία των ανηλίκων και της ανθρώπινης αξιοπρέπειας σε οπτικοακουστικές υπηρεσίες και υπηρεσίες πληροφόρησης καλεί την Επιτροπή να προωθήσει τη διεθνή συνεργασία στους διάφορους τομείς που καλύπτονται από τη σύσταση αυτή, ιδιαιτέρως με την κοινοποίηση εμπειρίας και καλών πρακτικών μεταξύ φορέων και άλλων ενδιαφέρων μελών στην Ευρωπαϊκή Ένωση και των εταίρων τους σε άλλα μέρη του κόσμου. Είναι επομένως απαραίτητο να αξασφαλιστεί η συνεκτικότητα μεταξύ των ευρωπαϊκών δράσεων και παρόμοιων πρωτοβουλιών σε άλλα μέρη του κόσμου. Οι τακτικές συναντήσεις συντονισμού θα βοηθήσουν στην επίτευξη της συνεκτικότητας αυτής.

Μία διεθνής διάσκεψη θα επιτρέψει την κοινοποίηση των εμπειριών που έχουν αποκτηθεί μέσω των γραμμών δράσης με τους ενδιαφερομένους παράγοντες, τόσο στην Ευρώπη όσο και ευρύτερα. Θα καλύψει όλα τα ζητήματα που αντιμετωπίζει το πρόγραμμα δράσης και θα συγκεντρώσει τη βιομηχανία (παρόχους πρόσβασης και υπηρεσιών, παρόχους περιεχομένου, φορείς δικτύων, εταιρείες παραγωγής λογισμικού), τους χρήστες, ομάδες καταναλωτών και ομάδες δικαιωμάτων των πολιτών, καθώς και κρατικούς φορείς που ασχολούνται με τη ρύθμιση της βιομηχανίας και την επιβολή του νόμου. Μια τέτοια διάσκεψη μπορεί επίσης να διαδραματίσει σημαντικό ρόλο στη διάδοση των αποτελεσμάτων του προγράμματος δράσης.

4.3. Αξιολόγηση του αντικτύπου των κοινοτικών μέτρων

Είναι προφανώς σημαντικό να γίνει μια εις βάθος αξιολόγηση του αν έχουν επιτευχθεί οι στόχοι του προγράμματος δράσης και της σύστασης. Επίσης, με τον τρόπο αυτό μπορούν να επισημανθούν πιθανά περαιτέρω μέτρα που θα πρέπει να ληφθούν από τη βιομηχανία, τα κοινοτικά θεσμικά όργανα, τα κράτη μέλη ή τους εκπροσώπους των καταναλωτών. Η προβλεπόμενη αξιολόγηση θα διενεργηθεί σε σύνδεση με την αξιολόγηση των μέτρων που λαμβάνονται για την προστασία των ανηλίκων και της ανθρώπινης αξιοπρέπειας, όπως προβλέπεται από τη σύσταση του Συμβουλίου για την προστασία των ανηλίκων και της ανθρώπινης αξιοπρέπειας σε οπτικοακουστικές υπηρεσίες και υπηρεσίες πληροφόρησης, και θα ξεκινήσει με μια πρόσκληση υποβολής προσφορών.

ΠΑΡΑΡΤΗΜΑ II

>ΘΕΣΗ ΠΗΝΑΚΑ>

ΠΑΡΑΡΤΗΜΑ III

ΤΑ ΜΕΣΑ ΓΙΑ ΤΗΝ ΕΦΑΡΜΟΓΗ ΤΟΥ ΠΡΟΓΡΑΜΜΑΤΟΣ ΔΡΑΣΗΣ

1. Η Επιτροπή θα εφαρμόσει το πρόγραμμα δράσης σύμφωνα με το τεχνικό περιεχόμενο που ορίζεται στο παράρτημα Ι.

2. Το πρόγραμμα δράσης θα εκτελεστεί με έμμεσες δράσεις και, όπου είναι δυνατόν, με επιμερισμένο κόστος.

3. Η επιλογή των σχεδίων επιμερισμένου κόστους θα βασίζεται κατά κανόνα στη συνήθη διαδικασία των προσκλήσεων υποβολής προτάσεων που θα δημιοσιεύονται στην Επίσημη Εφημερίδα των Ευρωπαϊκών Κοινοτήτων. Το περιεχόμενο των προσκλήσεων για υποβολή προτάσεων θα ορίζεται σε στενή συνεργασία με τους σχετικούς εμπειρογνώμονες και σύμφωνα με τις διαδικασίες που αναφέρονται στην παρούσα απόφαση. Το κύριο κριτήριο για την υποστήριξη σχεδίων μέσω προσκλήσεων υποβολής προτάσεων θα είναι η δυνητική συμβολή του στην επίτευξη των στόχων του προγράμματος δράσης.

4. Οι αιτήσεις για κοινοτική υποστήριξη θα πρέπει να περιλαμβάνουν, όταν χρειάζεται, ένα χρηματοδοτικό σχέδιο όπου θα εμφανίζονται όλες οι συνιστώσες της χρηματοδότησης των σχεδίων, περιλαμβανόμενης της οικονομικής υποστήριξης που ζητείται από την Κοινότητα, και άλλες αιτήσεις οικονομικής υποστήριξης ή επιχορηγήσεις από άλλες πηγές.

5. Η Επιτροπή μπορεί να εφαρμόσει ένα σύστημα χρηματοδότησης πιο ευέλικτο από την πρόσκληση για υποβολή προτάσεων έτσι ώστε να προσφέρει κίνητρα για τη δημιουργία συμπράξεων, ιδιαιτέρως αυτών στις οποίες θα συμμετέχουν ΜΜΕ και οργανισμοί από λιγότερο ευνοημένες περιφέρειες, και για τη δημιουργία μακροπρόθεσμων μέτρων κατά του παράνομου και βλαβερού περιεχομένου στο Internet. Το σύστημα αυτό μπορεί να λειτουργεί σε μόνιμη βάση.

6. Η Επιτροπή θα προβλέψει τη δυνατότητα εξέτασης, σε εξαιρετικές περιπτώσεις, προτάσεων σχεδίων που υποβάλλονται χωρίς να ζητηθούν και τα οποία αφορούν ένα ιδιαίτερα επείγον μέτρο μετά από τεχνολογικές μεταβολές οι οποίες δημιουργούν την ανάγκη αλλαγής της δράσης.

7. Οι λεπτομερείς διευθετήσεις για τις διαδικασίες που αναφέρονται στα σημεία 5 και 6 εφαρμόζονται με τη διαδικασία της συμβουλευτικής επιτροπής (τύπου I) και σύμφωνα με τους οικονομικούς κανονισμούς της Επιτροπής. Θα δημοσιευθούν στην Επίσημη Εφημερίδα των Ευρωπαϊκών Κοινοτήτων.

8. Τα σχέδια που χρηματοδοτούνται στο σύνολό τους από την Επιτροπή στο πλαίσιο συμβάσεων μελετών και παροχής υπηρεσιών θα υλοποιούνται με προσκλήσεις υποβολής προσφορών σύμφωνα με τις ισχύουσες οικονομικές διατάξεις. Η διαφάνεια θα εξασφαλίζεται με προσφυγή στις συμβουλές εξωτερικών ομάδων εμπειρογνωμόνων (ομάδα εργασίας Internet και νομική συμβουλευτική επιτροπή) καθώς και με την ενεργή χρήση των υπηρεσιών πληροφόρησης της Επιτροπής σε σύνδεση με τα μέτρα συνειδητοποίησης.

9. Κατά τη διάρκεια του προγράμματος δράσης, η Επιτροπής θα πραγματοποιεί επίσης προπαρασκευαστικές και συνοδευτικές δραστηριότητες, καθώς και δραστηριότητες υποστήριξης σχεδιασμένες έτσι ώστε να επιτευχθούν οι γενικοί στόχοι του προγράμματος δράσης και οι ειδικοί στόχοι της κάθε γραμμής δράσης. Εδώ περιλαμβάνονται δραστηριότητες όπως: μελέτες που θα υποστηρίζουν τους γενικούς στόχους του προγράμματος δράσης, προκαταρκτικές δράσεις στο πλαίσιο της προετοιμασίας μελλοντικών δραστηριοτήτων, μέτρα που θα στοχεύουν στη διευκόλυνση της συμμετοχής σε μέτρα υπό το πρόγραμμα δράσης, καθώς και στη διευκόλυνση της πρόσβασης στα αποτελέσματα που θα παράγονται από τις πρωτοβουλίες του προγράμματος δράσης.

10. Όλα τα σχέδια που δέχονται οικονομική υποστήριξη πρέπει να αναφέρουν στα προϊόντα τους την υποστήριξη που δέχθηκαν.